በኮሮና ቫይረስ ተጠርጥረው በለይቶ ማቆያ ከነበሩ 113 ሰዎች መካከል 74ቱ ነፃ መሆናቸው በምርመራ ተረጋግጦ ወደ ኅብረተሰቡ መቀላቀላቸውን ኢንስቲትዩቱ አስታወቀ፡፡
የኢትዮጵያ የኅብረተሰብ ጤና ኢንስቲትዩት የኮሮና ቫይረስ በሽታ (የኮቪድ-19) አስመልክቶ ያዘጋጀውን ሙሉ መግለጫ ቀጥሎ ቀርቧል፡፡በዓለም አቀፍ ደረጃ የኮሮና ቫይረስ በሽታ (ኮቪድ -19) ስርጭትበኢትዮጵያ በሀገር አቀፍ ደረጃ በመካሄድ ላይ ያለ የዝግጅት ሁኔታን በተመለከተ
• በሁሉም ወደ ሀገር መግቢያ ጣቢያዎች እየተደረገ የሚገኘው ምርመራ ተጠናክሮ ቀጥሏል፤ 600 ሺህ 80 ሰዎች በሙቀት መለያ (ኢቦላና ኮቪድ-19 በማጣመር) አልፈዋል፡፡
• በሙቀት መለያ ካለፉት ውስጥ 8 ሺህ 985 በሽታውን ሪፖርት ካደረጉ ሀገራት የመጡ ናቸው፡፡
• በሽታው ሪፖርት ከተደረገባቸው አገራት የመጡ ተጓዞችን በተጨማሪ በኮሮና ቫይረስ መያዛቸውን ማረጋገጥ ከተቻለው 5 ግለሰቦች ጋር የቅርብ ንክኪ ያላቸውን 992 ሰዎች ባሉበት ቦታ ለ14 ቀናት የሚደረግ የጤና ክትትል እየተደረገላቸው ይገኛል፤ 1 ሺህ 285 ሰዎች ደግሞ ለ14 ቀናት የጤና ክትትል ሲደረግላቸው ቆይተው ጤንነታቸው በመረጋገጡ የጤና ክትትላቸው እንዲቋረጥ ተደርጓል፡፡
የበሽታው ተመሳሳይ ምልክቶች በማሳየታቸው እንዲሁም ከመጀመሪያው ታማሚዎች ጋር ንክኪ የነበራቸውን ጨምሮ 113 ተጠርጣሪዎች በተለያየ ጊዜ በለይቶ መቆያ ማዕከል ቆይተዋል፤ የላብራቶሪ ምርመራ ውጤታቸው ከቫይረሱ ነጻ መሆናቸው በመረጋገጡ ሰባ አራቱ 74 ወደ ኅብረተሰቡ እንዲቀላቀሉ ተደርጓል፤ አምስቱ የኮሮና ቫይረስ የተገኘባቸው ታማሚዎች በለይቶ ማቆያ የሕክምና መስጫ ማዕከል የቅርብ የሕክምና ክትትል እየተደረገላቸው ይገኛል፡፡ 34 ተጠርጣሪዎች በለይቶ ማቆያ ሆነው የለቦራቶሪ ምርመራ ውጤታቸውን በመጠባበቅ ላይ ይገኛሉ፡፡
• አምስቱ የኮሮኖ ቫይረስ ታማሚዎች በጥሩ የጤና ሁኔታ ላይ ይገኛሉ፡፡
መንግሥት ኅብረተሰብ የሚሳተፍባቸው ቦታዎችን እንደ ትምህርት ቤቶች፣ ስፖርታዊ እንቅስቃሴዎችና ስብሰባዎችን ለተወሰነ ጊዜ እንዲቆሙ በማድረግ የበሽታውን ስርጭት ለመግታት እና ለመቆጣጠር በርካታ እርምጃዎችን እየወሰደ ይገኛል፡፡
ኅብረተሰባችን በተለይም የበሽታውን ምልክት ያሳዩ ወይም ተጠርጣሪዎች ተብለው በለይቶ ማቆያ አካባቢ የሚሆኑ ግለሰቦችን ምንም እንኳን ውጤታቸው ነጻ መሆናቸው ቢረጋገጥም የማግለል ባሕሪዎች እንዳይከሰቱ ጥንቃቄ ሊያደርግ እና ስለኮሮኖ ቫይረስ ወረሽኝ ምንነትና መከላከያ መንገዶች በጥልቀት ሊረዳው የሚገባ መሆኑን ኢኒስቲትዩቱ ያሳስባል፡፡ትኩረት መደረግ ያለባቸው ጉዳዮችኅብረተሰቡ ከዚህ በፊት ማንኛውንም በሽታ ለመከላከል ሲጠቀምባቸው የነበሩ መንገዶችን ችላ ሳይል እና ሳይደናገጥ አጠናክሮ እንዲቀጥል ጥሪያችንን እያስተላለፍን እነዚህንም መልእክቶች ተግባራዊ በማድረግ የበሽታውን ስርጭት መቀነስ ይገባል፤
● ሳል ወይም ትኩሳት ካለው ግለሰብ ቢያንስ ሁለት የአዋቂ ርምጃ ርቀት ያህል መራቅ፤
● እጅዎን በአግባቡ ሳይታጠቡ ዓይንና አፍንጫዎን አይንኩ፤
● ከሰዎችጋር አይጨባበጡ፤
● እጅን በንጹሕ ውኃና ሳሙና አዘውትረው ይታጠቡ፤
● ሰዎች ወደሚበዙባቸው ቦታዎች በተለይም የሕመም ስሜት ካልዎት አይሂዱ፤
● በሚያነጥሱበት እና በሚያስሉበት ጊዜ አፍና አፍንጫዎን በሶፍት ወይም ክርንዎን አጥፈው በመጠቀም ወደ ሌሎች እንዳያስተላልፉ ይጠንቀቁ፤ የተጠቀሙበትን ሶፍትና ተመሳሳይ ነገሮች በቆሻሻ ክዳን ባላቸው ማጠራቀሚያዎች ብቻ ያስወግዱ፤